b'\n_START_ARTICLE_\nAvstro-ogrska skupna vojska\n_START_SECTION_\nVelikost, etni\xc4\x8dna in verska sestava\n_START_PARAGRAPH_\nLeta 1868 je aktivna sestava skupne vojske obsegala 255.000 vojakov in je lahko ob mobilizaciji \xc5\xa1tela 800.000 pripadnikov, kar je bilo ob\xc4\x8dutno manj kot v preostalih evropskih silah; Nem\xc4\x8dija, Francija in Rusija so lahko vsaka mobilizirale ve\xc4\x8d kot milijon vojakov._NEWLINE_Kljub temu, da je do leta 1900 prebivalstvo naraslo na skoraj 50 milijonov, je bil obseg kopenske vojske omejen z zakonom iz leta 1889. Tako je ob prelomu stoletja Avstro-Ogrska mobilizirala le 29\xc2\xa0% prebivalstva (Nem\xc4\x8dija 47\xc2\xa0%, Rusija 35\xc2\xa0% in Francija 75\xc2\xa0%). Zakon iz leta 1889 je bil spremenjen \xc5\xa1ele leta 1912 in je omogo\xc4\x8dal letno pove\xc4\x8danje naborne sestave._NEWLINE_Etni\xc4\x8dna sestava mo\xc5\xa1tva prikazuje veliko raznolikost v monarhiji. Leta 1906 je od vsakih 1000 navadnih vojakov bilo: 267 Nemcev, 223 Mad\xc5\xbearov, 135 \xc4\x8cehov, 85 Poljakov, 81 Rutencev (oz. Ukrajincev), 67 Hrvatov in Srbov, 64 Romunov, 38 Slovakov, 26 Slovencev in 14 Italijanov._NEWLINE_Posledi\xc4\x8dno je bila raznolika tudi verska sestava. Leta 1896 je na 1000 \xc4\x8dastnikov bilo: 791 rimokatoli\xc4\x8danov, 86 protestantov, 84 Judov, 39 gr\xc5\xa1ko-pravoslavnih in 1 uniat. Izmed vseh ve\xc4\x8djih evropskih dr\xc5\xbeav pred prvo svetovno vojno je bila Avstro-Ogrska edina, ki je Judom omogo\xc4\x8dala neovirano napredovanje po \xc4\x8dastni\xc5\xa1ki lestvici, tudi do najvi\xc5\xa1jih polo\xc5\xbeajev. Kljub temu, da so Judje predstavljali le okoli 5\xc2\xa0% celotnega prebivalstva Avstro-Ogrske, pa so judovski \xc4\x8dastniki predstavljali skoraj 18\xc2\xa0% rezervnega \xc4\x8dastni\xc5\xa1kega zbora. Uradno niso obstajali nobeni predpisi, ki bi diskriminirali \xc4\x8dastnike glede na veroizpoved, vendar so Judje do\xc5\xbeivljali neuradne (osebne) diskriminacije s strani skoraj popolnoma kr\xc5\xa1\xc4\x8danskega aktivnega \xc4\x8dastni\xc5\xa1kega zbora. Tudi Franc Ferdinand naj bi diskriminiral protestantske \xc4\x8dastnike.\n_START_SECTION_\nVzdr\xc5\xbeevanje in oprema\n_START_PARAGRAPH_\nMedtem ko sta avstrijski in mad\xc5\xbearski del dvojne monarhije radodarno financirala svoj del oboro\xc5\xbeenih sil, je bilo financiranje skupne vojske bolj omejeno, zaradi \xc4\x8desar so bili skupni (k.u.k.) polki slab\xc5\xa1e opremljeni._NEWLINE_Na podro\xc4\x8dju vojnega letalstva je bila Avstro-Ogrska po\xc4\x8dasnej\xc5\xa1a od drugih evropskih dr\xc5\xbeav. \xc5\xa0ele leta 1893 je ustanovila prve balonske enote, medtem ko je \xc5\xa1ele leta 1911 kupila prvih pet letal. Leta 1914, ob pri\xc4\x8detku prve svetovne vojne, je Avstro-Ogrska za potrebe vojnega letalstva porabila le 1/25 vojno-letalskega prora\xc4\x8duna Francije. Ob izbruhu prve svetovne vojne je Avstro-Ogrska imela le 48 bojnih letal.'